CELEX: 62007TN0019
Language: el
Date: 2007-01-25 00:00:00
Title: Υπόθεση T-19/07: Αγωγή της 25ης Ιανουαρίου 2007 — Systran και Systran Luxembourg κατά Επιτροπής

24.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/21
            
         Αγωγή της 25ης Ιανουαρίου 2007 — Systran και Systran Luxembourg κατά Επιτροπής
   (Υπόθεση T-19/07)
   (2007/C 69/49)
   Γλώσσα διαδικασίας: η γαλλική
   Διάδικοι
   
      Ενάγοντες: Systran SA και Systran Luxembourg (εκπρόσωποι: J.-P. Spitzer και E. de Boissieu, δικηγόροι)
   
      Εναγομένη: Επιτροπή των Ευρωπαϊκών Κοινοτήτων
   Αιτήματα των εναγόντων
   Οι ενάγοντες ζητούν από το Πρωτοδικείο:
   
               —
            
            
               να διατάξει την άμεση παύση των πράξεων λογοκλοπής και δημοσιοποίησης στις οποίες προβαίνει η Επιτροπή εξ ονόματος της Ευρωπαϊκής Κοινότητας·
            
         
               —
            
            
               να διατάξει την κατάσχεση όλων των υποθεμάτων που βρίσκονται στην κατοχή της Επιτροπής και της εταιρίας GOSSELIES επί των οποίων αναπαράγονται οι εφαρμογές πληροφορικής που ανέπτυξε η εταιρία GOSSELIES με βάση τις εκδόσεις λογισμικού ΕC-SYSTRAN Unix και SYSTRAN Unix κατά παραβίαση των δικαιωμάτων της SYSTRAN και την παράδοσή τους στη SYSTRAN ή, τουλάχιστον, την καταστροφή τους παρουσία δημοσίου λειτουργού·
            
         
               —
            
            
               να υποχρεώσει την Ευρωπαϊκή Κοινότητα, ενεργούσα μέσω της Επιτροπής, να καταβάλει αποζημίωση προς αποκατάσταση της ζημίας που υπέστησαν οι ενάγοντες κατόπιν των πράξεων λογοκλοπής στις οποίες προέβη η Επιτροπή και ιδίως η DGT κατά την άσκηση των καθηκόντων της·
            
         
               —
            
            
               το ύψος της αποζημίωσης υπολογίζεται:
               
                           —
                        
                        
                           για τη SYSTRAN Luxembourg, σε 1 531 000 ευρώ·
                        
                     
                           —
                        
                        
                           για τη SYSTRAN SA, σε 47 014 000 ευρώ, κατά προσωρινή εκτίμηση, για αποκατάσταση της υλικής ζημίας και σε 2 000 000 για ικανοποίηση της ηθικής βλάβης·
                        
                     
         
               —
            
            
               να διατάξει τη δημοσίευση της απόφασης που πρόκειται να εκδώσει το Πρωτοδικείο, με έξοδα της Επιτροπής, σε ειδικευμένες εφημερίδες, σε ειδικευμένα περιοδικά και σε ειδικευμένους διαδικτυακούς τόπους κατ' επιλογή της SYSTRAN·
            
         
               —
            
            
               κατά πάσα περίπτωση, να καταδικάσει την Επιτροπή στο σύνολο των δικαστικών εξόδων.
            
         Ισχυρισμοί και κύρια επιχειρήματα
   Με συμβάσεις άδειας χρήσης που αφορούσαν το λογισμικό αυτόματης μετάφρασης SYSTRAN, συναφθείσες μεταξύ των δικαιοπαρόχων των εναγόντων και της Επιτροπής, η τελευταία απέκτησε το δικαίωμα να χρησιμοποιεί το λογισμικό για τις δικές της ανάγκες καθώς και για τις ανάγκες των ευρωπαϊκών διοικητικών οργάνων. Κατά τους ενάγοντες, οι συμβάσεις δεν προέβλεπαν καμία εκχώρηση των δικαιωμάτων πνευματικής ιδιοκτησίας επί του λογισμικού SYSTRAN στην Επιτροπή. Από το 1999 έως το 2002, η SYSTRAN παρέσχε στην Επιτροπή, μέσω της θυγατρικής της SYSTRAN Luxembourg, υπηρεσίες για τη μετάβαση προς το νέο σύστημα εκμετάλλευσης. Η σχετική σύμβαση που υπογράφηκε με την Επιτροπή προέβλεπε ότι το σύνολο του συστήματος μετάφρασης της Επιτροπής παραμένει ιδιοκτησία της «υπό την επιφύλαξη, ωστόσο, των ήδη υφισταμένων δικαιωμάτων πνευματικής ή βιομηχανικής ιδιοκτησίας».
   Τον Οκτώβριο του 2003, η Επιτροπή δημοσίευσε προκήρυξη διαγωνισμού για την ανάθεση σύμβασης σχετικής με τη «συντήρηση και τη γλωσσική ενίσχυση της υπηρεσίας αυτόματης μετάφρασης της Ευρωπαϊκής Επιτροπής, καθώς και την παροχή συναφών υπηρεσιών» (1). Οι ενάγοντες δεν έλαβαν μέρος στη διαδικασία αυτή. Η εταιρία SYSTRAN διατύπωσε, ωστόσο, τις επιφυλάξεις της σχετικά με το αντικείμενο του διαγωνισμού και τη μελλοντική σύμβαση στο μέτρο που, κατά τη γνώμη της, η σύμβαση αυτή ήταν ικανή να θίξει τα δικαιώματά της πνευματικής ιδιοκτησίας επί του λογισμικού.
   Με την παρούσα αγωγή, οι ενάγοντες υποστηρίζουν ότι η ανάθεση της σύμβασης σε εταιρία άλλη από τη SYSTRAN συνιστά, αυτή καθαυτή, προσβολή των δικαιωμάτων τους πνευματικής ιδιοκτησίας και συνεπάγεται αναγκαστικά την αποκάλυψη της τεχνογνωσίας της στον εργολάβο. Υποστηρίζουν ότι η εκτέλεση των εργασιών που προβλέπει ο διαγωνισμός, και οι οποίες συνίστανται, μεταξύ άλλων, σε μετατροπές και προσαρμογές του συστήματος που επινόησε αρχικά η SYSTRAN, απαιτεί τουλάχιστον την προηγούμενη σύμφωνη γνώμη τους. Υποστηρίζουν, συνεπώς, ότι η Επιτροπή, δεδομένου ότι ουδέποτε ζήτησε τη σύμφωνη γνώμη τους, ευθύνεται για λογοκλοπή των δικαιωμάτων πνευματικής ιδιοκτησίας που αφορούν το σύστημα SYSTRAN και, κατά συνέπεια, για δημοσιοποίηση της τεχνογνωσίας των εναγόντων κατά παράβαση του άρθρου 4 της οδηγίας 91/250/ΕΟΚ (2), όπως αυτό έχει μεταφερθεί στα εθνικά έννομα συστήματα.
   Οι ενάγοντες υποστηρίζουν, συνεπώς, ότι η λογοκλοπή του λογισμικού SYSTRAN και η δημοσιοποίηση της τεχνογνωσίας τους συνιστούν πταίσματα που θεμελιώνουν ευθύνη της Κοινότητας δυνάμει των άρθρων 235 και 288, δεύτερο εδάφιο, ΕΚ. Υποστηρίζουν, εξάλλου, ότι τα πταίσματα αυτά προξένησαν ζημία την οποία η Επιτροπή οφείλει να αποκαταστήσει.
   
      (1)  Προκήρυξη διαγωνισμού 2003/191-171556 (ΕΕ S 191).
   
      (2)  Οδηγία 91/250/ΕΟΚ του Συμβουλίου, της 14ης Μαΐου 1991 για τη νομική προστασία των προγραμμάτων ηλεκτρονικών υπολογιστών, ΕΕ L 122, σ. 42.